Καρυδόπιτα με 5 υλικά, χωρίς σιρόπι
Αυτή η καρυδόπιτα είναι μια πιο ελαφριά και καλοφάγωτη εκδοχή της παραδοσιακής σιροπιασμένης καρυδόπιτας. Λιγότερο γιορτινή, αλλά πολύ νόστιμη και ζουμερή, έχει το πλεονέκτημα ότι μπορεί να σερβιριστεί όλες τις ώρες, ακόμα και στο πρωινό όπως ένα απλό κέικ.
225 γρ. βούτυρο αγελάδας, σε κυβάκια + λίγο για το ταψί, 250 γρ. ζάχαρη άχνη, 250 γρ. καρύδια, τριμμένα σε σκόνη + 100 γρ. επιπλέον, άσπαστα, για επικάλυψη, 4 αυγά, 125 γρ. αλεύρι για όλες τις χρήσεις + λίγο για το ταψί
Για να φτιάξουμε καρυδόπιτα, χτυπάμε στο μίξερ με το σύρμα το βούτυρο, την άχνη και το τριμμένο καρύδι μέχρι να φουσκώσουν και να γίνει μια αφράτη και υπόλευκη κρέμα. Ρίχνουμε έπειτα τα αυγά ένα ένα, χτυπώντας καλά μετά από κάθε προσθήκη.Μόλις ενσωματωθούν και γίνει ένα αφράτο και ομοιογενές μείγμα, σταματάμε το χτύπημα, προσθέτουμε το αλεύρι και ανακατεύουμε απαλά με μια μαρίζ.Βουτυρώνουμε και αλευρώνουμε ένα τετράγωνο ταψί διαστάσεων 20 x 20 εκ. ή ένα στρογγυλό διαμέτρου 20 εκ. (ή χρησιμοποιούμε ένα τσέρκι αντίστοιχου μεγέθους κλεισμένο στο κάτω μέρος με αλουμινόχαρτο).Αδειάζουμε το μείγμα στο σκεύος και σκορπάμε στην επιφάνειά του τα άσπαστα καρύδια.Τοποθετούμε στο ψυγείο και αφήνουμε το μείγμα να ξεκουραστεί για 4-5 ώρες τουλάχιστον – η αναμονή αυτή είναι απαραίτητη, ώστε να χάσει το μείγμα τον αέρα του και να μην φουσκώσει άτσαλα στο ψήσιμο ή ξεχειλίσει από τη φόρμα.Ψήνουμε σε προθερμασμένο φούρνο στους 160°C για 50-60 λεπτά.Δοκιμάζουμε αν έχει ψηθεί η καρυδόπιτα τρυπώντας την στο κέντρο με ένα λεπτό μαχαίρι – αν βγει στεγνό και καθαρό, τότε η καρυδόπιτα είναι έτοιμη.Βγάζουμε την καρυδόπιτα, αφήνουμε να κρυώσει, ξεφορμάρουμε και κόβουμε σε κομμάτια.
Αλεύρι (ζύμες),Αυγά,Καρύδια,Κεράσματα,Χορτοφαγικά